## Pravilnik o posebnim uvjetima koje moraju ispunjavati pravne osobe koje obavljaju poslove osobito značajne za upravljanje vodama

### NN 43/2008 (14.4.2008.), Pravilnik o posebnim uvjetima koje moraju ispunjavati pravne osobe koje obavljaju poslove osobito značajne za upravljanje vodama

# MINISTARSTVO REGIONALNOG RAZVOJA, ŠUMARSTVA I VODNOGA GOSPODARSTVA

**1437**

Temeljem članka 174. stavka 1. Zakona o vodama (»Narodne novine«, broj 107/95 i
150/05) ministar regionalnog razvoja, šumarstva i vodnoga gospodarstva, donosi

## PRAVILNIK

### O POSEBNIM UVJETIMA KOJE MORAJU ISPUNJAVATI PRAVNE OSOBE KOJE OBAVLJAJU POSLOVE OSOBITO ZNAČAJNE ZA UPRAVLJANJE VODAMA

1. UVODNE ODREDBE

Članak 1.

Ovim Pravilnikom propisuju se posebni uvjeti koje moraju ispunjavati pravne
osobe za obavljanje poslova od osobitog značaja za upravljanje vodama iz članka
172. točke 1., 2., 3. i 4. Zakona o vodama, a osobito potrebna tehnička
opremljenost, stručna osposobljenost zaposlenika, obveza kontinuiranog
obavljanja poslova te poduzimanja posebnih mjera.

Članak 2.

Poslovi osobito značajni za upravljanje vodama, u smislu članka 1. ovoga
Pravilnika, su:
1. projektiranje vodnih građevina,
2. tehničko i gospodarsko održavanje vodnog dobra, regulacijskih i vodnih
građevina i uređaja na vodama I i II reda, uređenje vodotoka i drugih voda na
vodama I i II reda (regulacijski radovi) iz članka 82. Zakona o vodama, osim
radova gradnje, tehničkog i gospodarskog održavanje građevina osnovne
melioracijske odvodnje, tehnički radovi provođenja obrane od poplava i drugih
oblika zaštite od štetnog djelovanja voda (dalje u tekstu: tehničko i
gospodarsko održavanje voda i građevina osnovne melioracijske odvodnje),
3. tehničko i gospodarsko održavanje građevina detaljne melioracijske odvodnje,
tehničko i gospodarsko održavanje građevina za navodnjavanje, te rukovanje
sustavom za navodnjavanje (dalje u tekstu: tehničko i gospodarsko održavanje
građevina detaljne melioracijske odvodnje i navodnjavanja).
Poslove iz stavka 1. ovoga članka mogu obavljati pravne osobe kojima je izdano
rješenje o ispunjenju posebnih uvjeta propisanih ovim Pravilnikom (u daljnjem
tekstu: imatelji rješenja).

2. POSEBNI UVJETI

*Posebni uvjeti za projektiranje vodnih građevina*
Članak 3.

Za obavljanje poslova iz članka 2. stavka 1. točke 1. ovoga Pravilnika posebni
uvjeti koje mora ispunjavati pravna osoba su:
1. da je osnovana na neodređeno vrijeme i registrirana za poslove projektiranja
i nadzora i/ili za poslove izrade projektne dokumentacije za vodnogospodarske
građevine i vodne sustave,
2. da nije u postupku stečaja, osim u slučaju postojanja pravomoćnog rješenja o
potvrdi stečajnog plana, ili likvidacije,
3. da posjeduje licencirane informatičke programe za projektiranje i to najmanje
jedan na dva ovlaštena projektanta,
4. da ima zaposlenih najmanje 2 ovlaštena projektanata, diplomirana inženjera
građevine ili diplomirana inženjera kulturne tehnike, na neodređeno vrijeme i
puno radno vrijeme,
5. da u okviru broja zaposlenika iz točke 4 ovoga članka najmanje jedan
ovlašteni projektant ima najmanje 5 godina radnoga iskustva u projektiranju od
kojih najmanje 2 godine u projektiranju vodnih građevina,
6. da je u trenutku podnošenja zahtjeva za izdavanje rješenja o ispunjenju
posebnih uvjeta ispunio obvezu plaćanja svih dospjelih poreznih obveza i obveza
za mirovinsko i zdravstveno osiguranje, i drugih državnih davanja,
7. da je solventan u trenutku podnošenja zahtjeva za izdavanje rješenja o
ispunjenju posebnih uvjeta.

*Posebni uvjeti za tehničko i gospodarsko održavanje voda i građevina osnovne
melioracijske odvodnje*
Članak 4.

Za obavljanje poslova iz članka 2. stavka 1. točke 2 ovoga Pravilnika posebni
uvjeti koje mora ispunjavati pravna osoba su:
1. da je osnovana na neodređeno vrijeme i registrirana za poslove izgradnje
objekata niskogradnje i/ili izgradnje hidrograđevinskih objekata odnosno gradnje
vodnih građevina;
2. da nije u postupku stečaja, osim u slučaju postojanja pravomoćnog rješenja o
potvrdi stečajnog plana, ili likvidacije,
3. da ima najmanji broj zaposlenika sa stručnim kvalifikacijama, kako je
određeno u Prilogu 1. ovoga Pravilnika,
4. da njeni zaposlenici imaju prebivalište ili trajno boravište na
certifikacijskom području, a iznimno do 15 % zaposlenika iz točke 3 ovoga članka
može imati prebivalište ili trajno boravište izvan certifikacijog područja, ali
ne dalje od 15 km od granice certifikacijog područja,
5. da ima (u vlasništvu, najmu, leasingu ili drugom pravnom odnosu koji
omogućuje neometano svakodobno korištenje) najmanji broj i vrstu suhozemnih
odnosno plovnih strojeva, alata i ostale opreme s najmanje utvrđenim svojstvima,
kako je određeno u Prilogu 2. ovoga Pravilnika,
6. da ima sjedište na slivnom području u granicama certifikacijskog područja,
7. da uredno ispunjava obvezu plaćanja svih dospjelih poreznih obveza i obveza
za mirovinsko i zdravstveno osiguranje, i drugih državnih davanja,
8. da je solventan.

*Posebni uvjeti za tehničko i gospodarsko održavanje građevina detaljne
melioracijske odvodnje i navodnjavanja*
Članak 5.

Za obavljanje poslova iz članka 2. stavka 1. točke 3. ovoga Pravilnika posebni
uvjeti koje mora ispunjavati pravna osoba su:
1. da je osnovana na neodređeno vrijeme i registrirana za poslove izgradnje
objekata niskogradnje i/ili izgradnje hidrograđevinskih objekata odnosno gradnje
vodnih građevina;
2. da nije u u postupku stečaja, osim u slučaju postojanja pravomoćnog rješenja
o potvrdi stečajnog plana, ili likvidacije
3. da ima najmanji broj zaposlenika sa stručnim kvalifikacijama, kako je
određeno u Prilogu 3. ovoga Pravilnika,
4. da ima (u vlasništvu, najmu, leasingu ili drugom pravnom odnosu koji
omogućuje neometano svakodobno korištenje) najmanji broj i vrstu suhozemnih
strojeva, alata i ostale opreme s najmanje utvrđenim svojstvima, kako je
određeno u Prilogu 3. ovoga Pravilnika,
5. da je u trenutku podnošenja zahtjeva za izdavanje rješenja o ispunjenju
posebnih uvjeta ispunio obvezu plaćanja svih dospjelih poreznih obveza i obveza
za mirovinsko i zdravstveno osiguranje, i drugih državnih davanja,
6. da je solventan u trenutku podnošenja zahtjeva za izdavanje rješenja o
ispunjenju posebnih uvjeta.

Članak 6.

Posebni uvjeti iz članaka 3., 4. i 5. ovoga Pravilnika moraju postojati u
vrijeme podnošenja zahtjeva za izdavanje rješenja o ispunjenju posebnih uvjeta,
kao i sve vrijeme dok je to rješenje na snazi, osim uvjeta iz članka 3. točke 6.
i 7. i članka 5. točke 5. i 6. ovoga Pravilnika.

3. CERTIFIKACIJSKA PODRUČJA

Članak 7.

Rješenje o ispunjenju posebnih uvjeta iz članka 3. i 5. ovoga Pravilnika izdaje
se za državno područje Republike Hrvatske (certifikacijsko područje).
Rješenje o ispunjenju posebnih uvjeta iz članka 4. stavka 1. ovoga Pravilnika
izdaje se po sljedećim certifikacijskim područjima: certifikacijsko područje 1:
slivno područje Biđ-Bosut; certifikacijsko područje 2: slivno područje Brodska
Posavina; certifikacijsko područje 3: slivno područje Orljava – Londža;
certifikacijsko područje 4: slivno područje Šumetlica – Crnac; certifikacijsko
područje 5: slivno područje Subocka – Strug; certifikacijsko područje 6: slivno
područje Ilova – Pakra; certifikacijsko područje 7: slivno područje Česma –
Glogovnica; certifikacijsko područje 8: slivno područje Zelina – Lonja;
certifikacijsko područje 9: slivno područje Lonja – Trebež; certifikacijsko
područje 10: slivno područje Banovina; certifikacijsko područje 11: slivno
područje Kupa; certifikacijsko područje 12: slivno područje Krapina – Sutlai
sjeverni dio slivnoga područja grada Zagreba što uključuje: Grad Zaprešić i
općine Brdovec, Marija Gorica, Dubravica, Donja Pušća, Luka, Jakovlje i Donja
Bistra; certifikacijsko područje 13: južni dio slivnoga područja grada Zagreba
što uključuje: Grad Veliku Goricu i općine Orle, Kravarsko i Pokupsko;
certifikacijsko područje 14: središnji dio slivnoga područja Grada Zagreba što
uključuje: gradove Zagreb i Samobor; certifikacijsko područje 15: slivno
područje Vuka, osim međudržavnih rijeka Drave i Dunava; certifikacijsko područje
16: slivno područje Baranja, osim međudržavnih rijeka Drave i Dunava;
certifikacijsko područje 17: slivno područje Karašica – Vučica, osim međudržavne
rijeke Drave; certifikacijsko područje 18: slivno područje Župnijski kanal, osim
međudržavne rijeke Drave; certifikacijsko područje 19: slivno područje Bistra,
osim međudržavne rijeke Drave; certifikacijsko područje 20: slivno područje
Plitvica – Bednja, osim međudržavne rijeke Drave; certifikacijsko područje 21:
slivno područje Međimurje, osim međudržavnih rijeka Mure i Drave;
certifikacijsko područje 22: slivna područja Mirna – Dragonja i Raša –
Boljunčica; certifikacijsko područje 23: slivna područja Kvarnersko primorje i
otoci i Podvelebitsko primorje i otoci; certifikacijsko područje 24: slivno
područje Gorski Kotar; certifikacijsko područje 25: slivno područje Lika;
certifikacijsko područje 26: slivno područje Zrmanja – zadarsko primorje;
certifikacijsko područje 27: slivno područje Krka – šibensko primorje;
certifikacijsko područje 28: slivno područje Cetina; certifikacijsko područje
29: slivno područje Srednjodalmatinsko primorje i otoci; certifikacijsko
područje 30: slivno područje Matica; certifikacijsko područje 31: slivno
područje Vrlika; certifikacijsko područje 32: slivna područja Neretva – Korčula
i Dubrovačko primorje i otoci; certifikacijsko područje 33: međudržavne rijeke
Mura i Drava na slivnim područjima Plitvica – Bednja, Međimurje i Bistra;
certifikacijsko područje 34: međudržavne rijeke Mura, Drava i Dunav na slivnim
područjima Baranja, Vuka, Karašica – Vučica i Županijski kanal.
Svako certifikacijsko područje iz stavka 2. ovoga članka obuhvaća vode I i II
reda, te građevine osnovne melioracijske odvodnje, osim certifikacijskih
područja 33 i 34.

4. CERTIFICIRANI POSLOVI

Članak 8.

Imatelji rješenja o ispunjenju posebnih uvjeta iz članka 3. i 5. ovoga
Pravilnika, mogu obavljati poslove za koje im je izdano rješenje o obavljanju
poslova (certificirani poslovi) na certifikacijskom području iz članka 7. stavka
1. ovoga Pravilnika, kada im se isti dodjele sukladno postupku propisanom
Zakonom o vodama.
Imatelji rješenja o ispunjenju posebnih uvjeta iz članka 4. ovoga Pra­vilnika,
dužni su na certifikacijskom području iz članka 7. stavka 2. ovoga Pravilnika
označenom u tom rješenju, obavljati poslove za koje im je izdano rješenje o
obavljanju poslova (certificirani poslovi), kada im se isti dodjele sukladno
postupku propisanom Zakonom o vodama.

Članak 9.

Iznimno od članka 7. stavka 2. ovoga Pravilnika, imatelji rješenja o ispunjenju
posebnih uvjeta iz članka 4. ovoga Pravilnika, u postupku propisanom Zakonom o
vodama, mogu pored certificiranih poslova:
– obavljati i poslove iz članka 2. stavka 1. točke 2. ovoga Pravilnika izvan
svog certifikacijskog područja, kada imatelji rješenja o ispunjenju posebnih
uvjeta za obavljanje tih poslova na odnosnom certifikacijskom području nisu zbog
iznenadnog povećanja opsega radova ili drugog razloga sposobni u cjelosti
obaviti poslove,
– obavljati i poslove članka 2. stavka 1. točke 3. ovoga Pravilnika.

5. POSEBNE OBVEZE U OBRANI OD POPLAVA I OBVEZE U TEHNIČKOM I GOSPODARSKOM
ODRŽAVANJU VODA I GRAĐEVINA OSNOVNE MELIORACIJSKE ODVODNJE

*Posebne obveze u obrani od poplava*
Članak 10.

Imatelji rješenja o ispunjenju posebnih uvjeta iz članka 4. ovoga Pravilnika,
dužni su na svom certifikacijskom području, obavljati poslove aktivne obrane od
poplava sukladno Državnom planu obrane od poplava i ugovoru s Hrvatskim vodama.
U svrhu izvršenja obveza iz stavka 1. ovoga članka, imatelji rješenja o
ispunjenju posebnih uvjeta iz članka 4. ovoga Pravilnika dužni su svakodobno:
1. biti nazočni na certifikacijskom području sa zaposlenicima, strojevima,
alatima i ostalom opremom, temeljem koje im je izdano rješenje o ispunjenju
posebnih uvjeta,
2. održavati vlastito ustrojstvo, kao i stanje strojeva, alata i druge opreme,
tako da budu sposobni pravodobno i bez većih teškoća pristupiti provedbi mjera
iz Državnoga plana obrane od poplava.

*Obveze u tehničkom i gospodarskom održavanju voda i građevina osnovne
melioracijske odvodnje*
Članak 11.

Imatelji rješenja o ispunjenju posebnih uvjeta iz članka 4. ovoga Pravilnika,
dužni su na svom certifikacijskom području, obavljati poslove iz članka 2.
stavka 1. točke 2. ovoga Pravilnika, sukladno ugovoru s Hrvatskim vodama.

6. POSTUPAK UTVRĐIVANJA POSEBNIH UVJETA (CERTIFIKACIJSKI POSTUPAK)

*Tijelo i postupak*
Članak 12.

Postupak utvrđivanja posebnih uvjeta (certifikacijski postupak) vodi
ministarstvo nadležno za vodno gospodarstvo (u daljnjem tekstu: Ministarstvo)
putem tročlanog povjerenstva, kojeg imenuje ministar nadležan za vodno
gospodarstvo.
Certifikacijski postupak je upravni postupak.
Službene akte u certifikacijskom postupku, osim upravnih akata, potpisuje
predsjednik povjerenstva.

*Neposredan zahtjev*
Članak 13.

Rješenje o ispunjenju posebnih uvjeta iz članaka 3. i 5. ovoga Pravilnika izdaje
se na neposredan zahtjev stranke, osim u slučaju iz članka 28. ovoga Pravilnika.
Odredbe ovoga članka primjenit će se nakon provedbe postupka po javnom pozivu iz
članka 28. ovoga Pravilnika.

*Javni natječaj*
Članak 14.

Rješenje o ispunjenju posebnih uvjeta iz članka 4. ovoga Pravilnika izdaje se u
postupku javnoga natječaja.
Javni natječaj se objavljuje u »Narodnim novinama«.
Nepotpuni i nepravodobni zahtjevi će se odbaciti.
Zahtjev mora sadržavati oznaku certifikacijskog područja za ko­je stranka traži
izdavanje rješenja o ispunjavanju posebnih uvjeta.
Javni natječaj se ponavlja svake devete godine nakon konačnosti rješenja o
ispunjenju posebnih uvjeta iz članka 4. ovoga Pravilnika, na odnosnom
certifikacijskom području.

*Nedopušten zahtjev*
Članak 15.

Imatelj rješenja o ispunjenju posebnih uvjeta iz članka 5. ovoga Pravilnika ne
može podnijeti zahtjev za izdavanje rješenja o ispunjenju posebnih uvjeta iz
članka 4. ovoga Pravilnika. Takav zahtjev će se odbaciti kao nedopušten.

*Prilozi uz zahtjev*
Članak 16.

Uz zahtjev se prilažu:
1. izvadak iz sudskog registra ne stariji od 30 dana u izvorniku ili
javnobilježnički ovjerenoj preslici;
2. izjava da nad pravnom osobom nije otvoren postupak stečaja ili likvidacije
odnosno da je otvoren stečajni postupak ali da postoji pravomoćno rješenje o
potvrdi stečajnog plana, u izvorniku na kojem je javnobilježnički ovjeren potpis
zakonskog zastupnika pravne osobe;
3. popis svih zaposlenih koji uključuje: ime, prezime, datum i mjesto rođenja,
prebivalište ili trajno boravište, stručnu spremu, stručno zvanje, radno
iskustvo u poslovima koji odgovaraju stručnom zvanju u izvorniku potpisanom od
zakonskog zastupnika pravne osobe;
4. radne knjižice za osobe s popisa iz točke 3. ovoga stavka (preslike stranica
iz kojih su vidljivi podaci iz točke 3. ovoga stavka);
5. preslike osobnih iskaznica osoba s popisa iz točke 3. ovoga stavka;
6. potvrda Porezne uprave o stanju duga, u izvorniku ili javnobilježnički
ovjerenoj preslici, ne stariju od 30 dana od dana podnošenja zahtjeva za
izdavanje rješenja o ispunjenju posebnih uvjeta;
7. dokument, u izvorniku ili javnobilježnički ovjerenoj preslici, izdan od
bankarskih ili drugih financijskih institucija kojim se dokazuje solventnost
stranke, ne stariju od 30 dana od dana podnošenja zahtjeva za izdavanje rješenja
o ispunjenju posebnih uvjeta;
8. izjava pod kaznenom i materijalnom odgovornošću da su isprave iz točaka 3. i
4. ovoga stavka vjerodostojne i sadržajno istinite u izvorniku na kojem je
javnobilježnički ovjeren potpis zakonskog zastupnika pravne osobe;
9. propisana upravna pristojba.

Članak 17.

Uz zahtjev za izdavanje rješenja o ispunjavanju posebnih uvjeta iz članka 3.
ovoga Pravilnika, stranke, pored dokumentacije iz članka 16. ovoga Pravilnika,
prilažu i:
1. popis ovlaštenih projektanata zaposlenih u pravnoj osobi u izvorniku
potpisanom od zakonskog zastupnika pravne osobe;
2. preslike licenci za informatičke programe za projektiranje;
3. popis uspješno izvršenih usluga projektiranja iz članka 3. točke 5. ovoga
Pravilnika, uz naznaku izvršitelja usluga projektiranja, naručitelja i osobe
naručitelja ovlaštene za kontakt u izvorniku potpisanom od fizičke
osobe-projektanta.

Članak 18.

Uz zahtjev za izdavanje rješenja o ispunjavanju posebnih uvjeta iz članka 4.
ovoga Pravilnika, stranke, pored dokumentacije iz članka 16. ovoga Pravilnika,
prilažu i:
1. preslike osobnih iskaznica zaposlenih iz kojih je vidljivo prebivalište
zaposlenika odnosno preslike potvrda Ministarstva unutarnjih poslova o trajnom
boravištu zaposlenika;
2. popis strojeva, alata i ostale opreme sukladno uvjetu iz članka 4. točke 5.
ovoga Pravilnika, s oznakom pravne osnove za posjed na istima uz svaku od
navedenih stavki (vlasništvo, najam, leasing i dr.) u izvorniku potpisanom od
zakonskog zastupnika pravne osobe.
Ako je pravna osoba obavljala poslove aktivne obrane od poplava, pored
dokumentacije iz prethodnog stavka prilaže i:
1. popis razdoblja u kojima je sudjelovala u aktivnoj obrani od po­plava u
izvorniku potpisanom od zakonskog zastupnika pravne osobe,
2. potvrdu Hrvatskih voda o ukupnim razdobljima u kojima je sudjelovala u
aktivnoj obrani od poplava počev od stupanja na snagu Zakona o vodama (»Narodne
novine«, broj 107/95) do izdavanja potvrde u izvorniku.

Članak 19.

Uz zahtjev za izdavanje rješenja o ispunjavanju posebnih uvjeta iz članka 5.
ovoga Pravilnika, stranke, pored dokumentacije iz članka 16. ovoga Pravilnika,
prilažu i popis strojeva, alata i ostale opreme sukladne uvjetu iz članka 5.
točke 5. ovoga Pravilnika, s oznakom pravne osnove za posjed na istima uz svaku
od navedenih stavki (vlasništvo, najam, leasing i dr.) u izvorniku potpisanom od
zakonskog zastupnika pravne osobe.

*Dokazni dio certifikacijskog postupka*
Članak 20.

Dokazni dio certifikacijskog postupka obvezatno obuhvaća:
– uvid i ocjenu dostavljenih isprava;
– uvid na licu mjesta u dopunsku dokumentaciju pohranjenu kod stranke (osobito:
radne knjižice zaposlenika, ugovore o radu i drugu matičnu dokumentaciju o radu
zaposlenika, ugovore i/ili potvrde o licencijskim pravima na softwareu, kartice
kupaca, ugovore o isporuci radova i/ili usluga, karticu dugotrajne imovine s
podacima o kupnji, najmu, lesingu ili drugom pravnom poslu kojim se steklo pravo
svakodobnog korištenja opreme za izvođenje radova, prema svrsi za koju je
proizvedena) i ocjenu istih;
– očevid na licu mjesta kod stranke, odnosno pregled strojeva, alata i druge
opreme.
Dokazni dio certifikacijskog postupka može obuhvatiti i druga dokazna sredstva,
ako postoji dvojba u istinitost ili potpunost onih navedenih u stavku 1. ovoga
članka.
Po dovršenom dokaznom postupku (posebni ispitni postupak) Povjerenstvo sastavlja
zapisnik s prijedlogom za odbijanje ili prih­vaćanjem zahtjeva.

*Mjerila za izdavanje rješenja o ispunjenju posebnih uvjeta*
Članak 21.

Rješenje o ispunjenju posebnih uvjeta za obavljanje poslova iz članaka 2. stavka
1. točke 1. i 3. ovoga Pravilnika izdaje se svakoj stranci koja ispunjava uvjete
iz članka 3. odnosno članka 5. ovoga Pravilnika za certifikacijsko područje iz
članka 7. stavka 1. ovoga Pravilnika.
Rješenje o ispunjenju posebnih uvjeta za obavljanje poslova iz članka 2. stavka
1. točke 2. ovoga Pravilnika izdaje se stranci koja ispunjava uvjete iz članka
4. ovoga Pravilnika, i to samo jedno rješenje po svakom certifikacijskom
području iz članka 7. stavka 2. ovoga Pravilnika.
Ako dvije ili više stranaka iz stavka 2. ovoga članka ispunjavaju uvjete iz
članka 4. ovoga Pravilnika, rješenje će se izdati stranci s dugotrajnijim
iskustvom u obavljanju poslova aktivne obrane od poplava, o čemu će se, bude li
potrebno, zatražiti dopuna dokumentacije.
Ako stranke iz stavka 2. ovoga članka imaju istovjetno iskustvo u aktivnoj
obrani od poplava ili ako nemaju iskustva u aktivnoj obrani od poplava, rješenje
će se izdati stranci koja ima veći broj zaposlenika s odgovarajućim stručnim
kvalifikacijama, pri čemu je odlučan broj zaposlenika s višim kvalifikacijama u
odnosu na niže.
Ako na pojedinom certifikacijskom području iz članka 7. stavka 2. niti jedna
stranka ne ispunjava sve uvjete propisane člankom 4. ovoga Pravilnika, stranci
koja ima veći broj zaposlenika s odgovarajućim stručnim kvalifikacijama, pri
čemu je odlučan broj zaposlenika s višim kvalifikacijama u odnosu na niže, izdat
će se rješenje o ovlasti obavljanja poslova iz članka 2. stavka 1. točke 2.
ovoga Pravilnika na odnosnom certifikacijskom području. Rješenje iz ovoga stavka
istječe u roku od 12 mjeseci od dana izdavanja. Ako u tom roku imatelj ovoga
rješenja ispuni uvjete propisane člankom 4. i člankom 32. ovoga Pravilnika,
izdat će mu se rješenje o ispunjenju posebnih uvjeta na razdoblje od 9 godina. U
protivnom će se certifikacijski postupak za odnosno certifikacijsko područje
ponovno provesti.
Ako na pojedinom certifikacijskom području iz članka 7. stavka 2. niti jedna
pravna osoba ne podnese zahtjev za izdavanje rješenja o ispunjavanju posebnih
uvjeta za obavljanje poslova iz članka 2. stavka 1. točke 2. ovoga Pravilnika,
izdat će se privremeno rješenje o ispunjenju posebnih uvjeta iz članka 4. ovoga
Pravilnika za to certifikacijsko područje imatelju rješenja o ispunjavanju tih
uvjeta s drugog certifikacijskog područja. Privremeno rješenje izdaje se na rok
od 12 mjeseci u kojem će Ministarstvo ponoviti javni natječaj za odnosno
certifikacijsko područje.

*Troškovi postupka*
Članak 22.

Troškove postupka (troškovi očevida i naknade za rad članova povjerenstva) u
vezi s izdavanjem rješenja snosi Ministarstvo.

*Trajanje rješenja*
Članak 23.

Rješenje o ispunjenju posebnih uvjeta za obavljanje poslova iz članka 2. stavka
1. ovoga Pravilnika izdaje se na razdoblje od 10 godina nakon čega se može
obnavljati u postupcima propisanim stavkom 2. odnosno stavkom 3. ovoga članka.
Rješenje o ispunjenju posebnih uvjeta za obavljanje poslova iz članaka 2. stavka
1. točke 1. i 3., obnovit će se na neposredni zahtjev imatelja tog rješenja iz
članka 13. ovoga Pravilnika.
Rješenje o ispunjenju posebnih uvjeta za obavljanje poslova iz članka 2. stavka
1. točke 2. može se obnoviti samo u postupku javnoga natječaja iz članka 14.
stavka 5. ovoga Pravilnika.
Rješenju o ispunjenju posebnih uvjeta za obavljanje poslova iz članka 2. stavka
1. točke 2. ovoga Pravilnika produljava se važnost do konačnosti novoga rješenja
o ispunjenju posebnih uvjeta na odnosnom cerifikacijskom području.

*Sadržaj rješenja o ispunjenju posebnih uvjeta*
Članak 24.

Izreka rješenja o ispunjenju posebnih uvjeta za obavljanje poslova iz članka 2.
stvaka 1.ovoga Pravilnika sadržava:
1. naziv, sjedište, matični broj subjekta imatelja rješenja,
2. utvrđenje da imatelj rješenja ispunjava uvjete iz članka 3., 4. odnosno
članka 5. ovoga Pravilnika,
3. oznaku certificiranih poslova koje imatelj rješenja može obavljati,
4. oznaku certifikacijskog područja na kojem imatelj rješenja može obavljati
certificirane poslove,
5. datum isteka rješenja.
Ako imatelj rješenja iz stavka 1. ovoga članka ima suglasnost izdanu temeljem
Zakona o vodama (»Narodne novine«, broj 107/95) i Pravilnika o posebnim uvjetima
koje moraju ispunjavati pravne osobe koje obavljaju poslove osobito značajne za
upravljanje vodama (»Narodne novine«, broj 34/96) odnosno rješenje o ispunjenju
posebnih uvjeta izdanih temeljem Zakona o izmjenama i dopunama Zakona o vodama
(»Narodne novine«, broj 150/05) i Pravilnika o posebnim uvjetima koje moraju
ispunjavati pravne osobe koje obavljaju poslove osobito značajne za upravljanje
vodama (»Narodne novine«, broj 34/96) – izreka ovoga rješenja mora sadržavati i
odredbu iz članka 30. ovoga Pravilnika.

7. UKIDANJE RJEŠENJA O ISPUNJENJU POSEBNIH UVJETA

Članak 25.

Konačno ili pravomoćno rješenje o ispunjenju posebnih uvjeta može se ukinuti, po
službenoj dužnosti i bez pristanka stranke:
1. u slučaju iz članka 174. stavka 3. Zakona o vodama,
2. ako je imatelj rješenja u certifikacijskom postupku podnio neistinitu ili
nevjerodostojnu ispravu,
3. ako imatelj rješenja o ispunjenju posebnih uvjeta za obavljanje poslova iz
članka 2. stavka 1. točke 2. ne izvršava ili neuredno izvršava svoje obveze iz
članka 10. ili/i 11. ovoga Pravilnika,
4. ako imatelj rješenja o ispunjenju posebnih uvjeta za obavljanje poslova iz
članka 2. stavka 1. točke 1., 2. odnosno 3. ne ispuni svoju obvezu iz članka 32.
ovoga Pravilnika.
Protiv rješenja o ukidanju rješenja o ispunjenju posebnih uvjeta nije dopuštena
žalba, ali se može pokrenuti upravni spor.

8. NADZOR NAD PROVEDBOM PRAVILNIKA

Članak 26.

Nadzor nad provedbom odredbi ovoga Pravilnika obavlja Državna vodopravna
inspekcija.
Hrvatske vode su ovlaštene i dužne ukazati Državnoj vodopravnoj inspekciji na
okolnosti iz članka 25. stavka 1. ovoga Pravilnika, koje spoznaju tijekom
obavljanja poslova iz svoje nadležnosti.

9. PRILOZI

Članak 27.

Sastavni dio ovoga Pravilnika su prilozi koji se objavljuju uz ovaj Pravilnik i
to:
– Prilog 1: Minimalni broj i kvalifikacijska struktura zaposlenika potrebna za
tehničko i gospodarsko održavanje voda i građevina osnovne melioracijske
odvodnje,
– Prilog 2: Minimalni broj i vrsta suhozemnih i plovnih strojeva, alata i ostale
opreme potrebne za tehničko i gospodarsko održavanje voda i građevina osnovne
melioracijske odvodnje,
– Prilog 3: Minimalni broj i kvalifikacijska struktura zaposlenika, te minimalni
broj i vrsta suhozemnih strojeva, alata i ostale opreme potrebne za tehničko i
gospodarsko održavanje građevina detaljne melioracijske odvodnje i
navodnjavanja.

10. PRIJELAZNE I ZAVRŠNE ODREDBE

*Javni poziv*
Članak 28.

U roku do 120 dana od stupanja na snagu ovoga Pravilnika, Ministarstvo će
objaviti javni poziv za izdavanje rješenja o ispunjavanju uvjeta za obavljanje
poslova iz članka 2. stavka 1. točke 1. i 3. ovoga Pravilnika.
Javni poziv obavezno sadržava:
1. oznaku Ministarstva,
2. mjesto, način i rok podnošenja zahtjeva,
3. upućivanje na odredbe ovoga Pravilnika, a osobito na članak 3. odnosno članak
5., članak 7. stavak 1., članak 8. stavak 1., članak 15., članak 16., članak 17.
odnosno članak 19. i članak 30.
Krajnji rok za podnošenje ponuda po javnom pozivu ne može biti kraći od 180 dana
od dana objave javnoga poziva.
Uz javni poziv, Ministarstvo će posebno pozvati i imatelje suglasnosti izdane
temeljem Zakona o vodama (»Narodne novine«, broj 107/95) i Pravilnika o posebnim
uvjetima koje moraju ispunjavati pravne osobe koje obavljaju poslove osobito
značajne za upravljanje vodama (»Narodne novine«, broj 34/96) odnosno rješenja o
ispunjenju posebnih uvjeta izdanih temeljem Zakona o izmjenama i dopunama Zakona
o vodama (»Narodne novine«, broj 150/05) i Pravilnika o posebnim uvjetima koje
moraju ispunjavati pravne osobe koje obavljaju poslove osobito značajne za
upravljanje vodama (»Narodne novine«, broj 34/96).

*Javni natječaj*
Članak 29.

U roku do 180 dana od stupanja na snagu ovoga Pravilnika Ministarstvo će
objaviti javni natječaj iz članka 14. za izdavanje rješenja o ispunjavanju
uvjeta za obavljanje poslova iz članka 2. stavka 1. točke 2. ovoga Pravilnika.
Objava javnoga natječaja obavezno sadržava:
1. oznaku Ministarstva,
2. mjesto, način i rok podnošenja zahtjeva,
3. oznaku certifikacijskih područja za koja se javni natječaj objavljuje,
4. upućivanje na odredbe ovoga Pravilnika, a osobito na članak 4., članak 7.
stavak 2., članak 8. stavak 2., članak 9., članak 10., članak 11., članak 14.,
članak 15., članak 16., članak 18. i članak 30.
Krajnji rok za podnošenje ponuda po javnom natječaju ne može biti kraći od 180
dana od dana objave javnoga natječaja.

*Prestanak važenja suglasnosti i rješenja izdanih po ranijim propisima*
Članak 30.

Suglasnosti izdane temeljem Zakona o vodama (»Narodne novine«, broj 107/95) i
Pravilnika o posebnim uvjetima koje moraju ispunjavati pravne osobe koje
obavljaju poslove osobito značajne za upravljanje vodama (»Narodne novine«, broj
34/96) odnosno rješenja o ispunjenju posebnih uvjeta izdana temeljem Zakona o
izmjenama i dopunama Zakona o vodama (»Narodne novine«, broj 150/05) i
Pravilnika o posebnim uvjetima koje moraju ispunjavati pravne osobe koje
obavljaju poslove osobito značajne za upravljanje vodama (»Narodne novine«, broj
34/96), prestaju važiti:
(a) u odnosu na imatelje suglasnosti odnosno rješenja koji su podnijeli zahtjeve
po javnom pozivu iz članka 28. ovoga Pravilnika, ranijim od sljedećih datuma:
1. danom konačnosti zaključka o odbacivanju zahtjeva,
2. danom konačnosti rješenja o odbijanju zahtjeva,
3. danom konačnosti rješenja o ispunjenju uvjeta za obavljanje poslova iz članka
2. stavka 1. točke 1 i 3 ovoga Pravilnika.
(b) u odnosu na imatelje suglasnosti odnosno rješenja koji su podnijeli zahtjeve
po javnom natječaju iz članka 29. ovoga Pravilnika, ranijim od sljedećih datuma:
1. danom konačnosti zaključka o odbacivanju zahtjeva,
2. danom konačnosti rješenja o odbijanju zahtjeva,
3. danom konačnosti rješenja o ispunjenju uvjeta za obavljanje poslova iz članka
2. stavka 1. točke 2 ovoga Pravilnika.
(c) u odnosu na ovlaštenike suglasnosti odnosno rješenja koji nisu podnijeli
zahtjeve niti po javnom pozivu iz članka 28. ovoga Pravilnika niti po javnom
natječaju iz članka 29. ovoga Pravilnika, kasnijim od sljedećih datuma:
1. prvim danom nakon isteka roka za podnošenje zahtjeva iz članka 28.ovoga
Pravilnika,
2. prvim danom nakon isteka roka za podnošenje zahtjeva iz članka 29. ovoga
Pravilnika.

Članak 31.

U slučajevima iz članka 30. točka (a) i (b) ovoga Pravilnika, Ministarstvo unosi
u izreku akata iz članka 30. točka (a) i (b) podtočke 1. do 3. – utvrđenje o
prestanku važenja suglasnosti odnosno rješenja o ispunjenju posebnih uvjeta za
obavljanje poslova osobito značajnih za upravljanje vodama izdanih temeljem
Pravilnika o posebnim uvjetima koje moraju ispunjavati pravne osobe koje
obavljaju poslove osobito značajne za upravljanje vodama (»Narodne novine«, broj
34/96), Zakona o vodama (»Narodne novine«, broj 107/95) i Zakona o izmjenama i
dopunama Zakona o vodama (»Narodne novine«, broj 150/05).
U slučaju iz članka 30. točka (c) ovoga Pravilnika, Ministarstvo će izdati
zaključak o utvrđenju prestanka važenja suglasnosti odnosno rješenja o
ispunjenju posebnih uvjeta za obavljanje poslova osobito značajnih za
upravljanje vodama izdanih temeljem Pravilnika o posebnim uvjetima koje moraju
ispunjavati pravne osobe koje obavljaju poslove osobito značajne za upravljanje
vodama (»Narodne novine«, broj 34/96), Zakona o vodama (»Narodne novine«, broj
107/95) i i Zakona o izmjenama i dopunama Zakona o vodama (»Narodne novine«,
broj 150/05).

*Dodatne obveze imatelja rješenja o ispunjenju posebnih uvjeta*
Članak 32.

Imatelj rješenja o ispunjenju posebnih uvjeta za obavljanje poslova iz članka 2.
stavka 1. točke 1., 2. i 3. ovoga Pravilnika, dužan je upisati djelatnosti iz
članka 3. točke 1. (poslovi izrade projektne dokumentacije za vodnogospodarske
građevine i vodne sustave), članka 4. točke 1. (poslovi izgradnje
hidrograđevinskih objekata odnosno gradnje vodnih građevina) odnosno članka 5.
točke 1. (poslovi izgradnje hidrograđevinskih objekata odnosno gradnje vodnih
građevina) ovoga Pravilnika, u sudski registar u roku do 60 dana od primitka
rješenja.
Imatelj rješenja o ispunjenju posebnih uvjeta za obavljanje poslova iz članka 2.
stavka 1. točke 2. ovoga Pravilnika, dužan je Ministarstvu:
– do 31. prosinca 2008. podnijeti presliku suglasnosti izdane temeljem
Pravilnika o uvjetima i mjerilima za davanje suglasnosti za započinjanje
obavljanja djelatnosti građenja (»Narodne novine«, broj 89/06 i 139/06), kojom
je razvrstan najmanje u izvođače za građenje građevina skupine IV;
– do 31. prosinca 2009. podnijeti presliku potvrde o ispunjavanju standarda ISO
9001 izdane od certifikacijskog zastupnika, akredititiranoga pri Hrvatskoj
akreditacijskoj agenciji.
Imatelj rješenja o ispunjenju posebnih uvjeta za obavljanje poslova iz članka 2.
stavka 1. točke 3. ovoga Pravilnika, dužan je do 31. prosinca 2008. podnijeti
Ministarstvu presliku suglasnosti izdane temeljem Pravilnika o uvjetima i
mjerilima za davanje suglasnosti za započinjanje obavljanja djelatnosti
građenja, kojom je razvrstan najmanje u izvođače za izvođenje pojedinih radova
na građevinama skupine I, II, III i IV.

*Stupanje na snagu*
Članak 33.

Stupanjem na snagu ovoga Pravilnika prestaje važiti Pravilnik o posebnim
uvjetima koje moraju ispunjavati pravne osobe koje obavljaju poslove osobito
značajne za upravljanje vodama (»Narodne novine«, broj 34/96).

Članak 34.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-01/0024
Urbroj: 538-01-08-12
Zagreb, 9. travnja 2008.

Ministar
**Petar Čobanković**, v. r.

PRILOG 1.

ZAPOSLENICI I KADROVSKA STRUKTURA CERTIFIKACIJSKIH PODRUČJA

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **CERTIFIKACIJSKA PODRUČJA** | |  | **ZAPOSLENICI** | | | | | | | | |
| **Br.** | **NAZIV** | **SVEUKUPNO** | **TEHNIČKE STRUKE** | | | | | | **OSTALE STRUKE** | | |
| **UKUPNO** | **VSS** | **VŠS** | **SSS** | **KV i VKV** | **PKV i NKV** | **UKUPNO** | **VSS i VŠS** | **SSS** |
| 1 | Biđ – Bosut | 69 | 65 | 1 | 2 | 3 | 14 | 45 | 4 | 1 | 3 |
| 2 | Brodska Posavina | 76 | 72 | 2 | 2 | 3 | 15 | 50 | 4 | 1 | 3 |
| 3 | Orljava – Londža | 30 | 28 | 1 | 1 | 1 | 6 | 19 | 2 | 1 | 1 |
| 4 | Šumetlica – Crnac | 45 | 42 | 1 | 1 | 2 | 9 | 29 | 3 | 1 | 2 |
| 5 | Subocka – Strug | 29 | 27 | 1 | 1 | 1 | 6 | 18 | 2 | 1 | 1 |
| 6 | Ilova – Pakra | 46 | 43 | 1 | 1 | 2 | 9 | 30 | 3 | 1 | 2 |
| 7 | Česma – Glogovnica | 60 | 57 | 1 | 2 | 2 | 12 | 40 | 3 | 1 | 2 |
| 8 | Zelina – Lonja | 23 | 21 | 1 | 1 | 1 | 4 | 14 | 2 | 1 | 1 |
| 9 | Lonja – Trebež | 66 | 62 | 1 | 2 | 3 | 13 | 43 | 4 | 1 | 3 |
| 10 | Banovina | 87 | 83 | 2 | 3 | 3 | 17 | 58 | 4 | 1 | 3 |
| 11 | Kupa | 76 | 72 | 2 | 2 | 3 | 15 | 50 | 4 | 1 | 3 |
| 12 | Krapina – Sutla i dio sliva grada Zagreba | 86 | 82 | 2 | 3 | 3 | 17 | 57 | 4 | 1 | 3 |
| 13 | Južni dio slivnoga područja grada Zagre­ba | 80 | 76 | 2 | 2 | 3 | 16 | 53 | 4 | 1 | 3 |
| 14 | Slivno područje grada Zagreba | 235 | 224 | 5 | 7 | 9 | 47 | 156 | 11 | 2 | 9 |
| 15 | Vuka | 45 | 42 | 1 | 1 | 2 | 9 | 29 | 3 | 1 | 2 |
| 16 | Baranja | 28 | 26 | 1 | 1 | 1 | 5 | 18 | 2 | 1 | 1 |
| 17 | Karašica – Vučica | 44 | 41 | 1 | 1 | 2 | 9 | 28 | 3 | 1 | 2 |
| 18 | Županijski kanal | 30 | 28 | 1 | 1 | 1 | 6 | 19 | 2 | 1 | 1 |
| 19 | Bistra | 31 | 29 | 1 | 1 | 1 | 6 | 20 | 2 | 1 | 1 |
| 20 | Plitvica – Bednja | 42 | 39 | 1 | 1 | 2 | 8 | 27 | 3 | 1 | 2 |
| 21 | Međimurje | 28 | 26 | 1 | 1 | 1 | 5 | 18 | 2 | 1 | 1 |
| 22 | Mirna – Dragonja i Raša – Boljunčica | 95 | 90 | 2 | 3 | 4 | 19 | 62 | 5 | 1 | 4 |
| 23 | Kvarnersko i Podvelebitsko primorje s otocima | 95 | 90 | 2 | 3 | 4 | 19 | 62 | 5 | 1 | 4 |
| 24 | Gorski kotar | 31 | 29 | 1 | 1 | 1 | 6 | 20 | 2 | 1 | 1 |
| 25 | Lika | 31 | 29 | 1 | 1 | 1 | 6 | 20 | 2 | 1 | 1 |
| 26 | Zrmanja - zadarsko primorje | 34 | 32 | 1 | 1 | 1 | 7 | 22 | 2 | 1 | 1 |
| 27 | Krka – šibensko primorje | 32 | 30 | 1 | 1 | 1 | 6 | 21 | 2 | 1 | 1 |
| 28 | Cetina | 23 | 21 | 1 | 1 | 1 | 4 | 14 | 2 | 1 | 1 |
| 29 | Srednjedalmatinsko primorje i otoci | 65 | 61 | 1 | 2 | 3 | 13 | 42 | 4 | 1 | 3 |
| 30 | Matica | 17 | 15 | 1 | 1 | 1 | 3 | 9 | 2 | 1 | 1 |
| 31 | Vrlika | 15 | 13 | 1 | 1 | 1 | 2 | 8 | 2 | 1 | 1 |
| 32 | Neretva – Korčula i Dubrovačko primorje i otoci | 42 | 39 | 1 | 1 | 2 | 8 | 27 | 3 | 1 | 2 |
| 33 | Međudržavne rijeke Drava i Mura na slivnim područjima: Bistra, Plitvica – Bednja i Međimurje | 56 | 53 | 1 | 2 | 2 | 11 | 37 | 3 | 1 | 2 |
| 34 | Međudržavne rijeke Drava i Dunav na slivnim područjima: Vuka, Baranja, Karašica – Vučica i Županijski kanal | 66 | 62 | 1 | 2 | 3 | 13 | 43 | 4 | 1 | 3 |

**PRILOG 2.**

POTREBNA MEHANIZACIJA ZA ODRŽAVANJE I OBRANU OD POPLAVA NA CERTIFIKACIJSKIM
PODRUČJIMA

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | CERTIFIKACIJSKA PODRUČJA | BAGERI | | | | | UTOVARIVAČI | | | BULDOZERI | | | KOMBINIRANI STROJEVI | | | VIBRONABIJAČI | | | PUMPE I AGREGATI | | | KAMIONI I PRIKOLICE | | | | MLATILICE | | | | KOSILICE | | | | | STROJEVI I ALATI ZA SJEČU | | |
| Br. | NAZIV | KLASIČNI DO 120 Kw | KLASIČNI VEĆI OD 120 Kw | KORAČAJUĆI DO 100 Kw | LONG REACHE VEĆI OD 100 Kw | BAGERI UKUPNO | DO 75 Kw | VEĆI OD 75 Kw | UKUPNO | DO 85 kW | VEĆI OD 85 kW | UKUPNO | DO 50 Kw | VEĆI OD 50 Kw | UKUPNO | VALJCI | PLOČASTI VIBRONABIJAČI | UKUPNO | PUMPE ZA VODU | AGREGATI | UKUPNO | DO 100 Kw | VEĆI OD 100 Kw | KAMIONI UKUPNO | PRIKOLICE ZA PRIJEVOZ STROJEVA | DO 30 Kw | 30-70 Kw | VEĆE OD 70 Kw | UKUPNO | DO 10 Kw | 10-30 Kw | 30-60 Kw | VEĆE OD 60 Kw | UKUPNO | ŠKARE ZA SJEČU (TRAKTORSKI PRIKLJUČAK) | MOTORNE PILE I RUČNI ROTACIJSKI SJEKAČI | UKUPNO |
| 1 | Biđ-Bosut | 2 | 1 | 1 | 1 | 5 | 0 | 0 | 0 | 1 | 1 | 2 | 2 | 1 | 3 | 1 | 4 | 5 | 5 | 4 | 9 | 2 | 1 | 3 | 1 | 0 | 1 | 2 | 3 | 5 | 2 | 4 | 2 | 13 | 2 | 35 | 37 |
| 2 | Brodska Posavina | 3 | 1 | 1 | 1 | 6 | 0 | 0 | 0 | 1 | 1 | 2 | 2 | 1 | 3 | 1 | 5 | 6 | 6 | 5 | 11 | 2 | 2 | 4 | 2 | 0 | 1 | 2 | 3 | 5 | 2 | 4 | 2 | 13 | 1 | 10 | 11 |
| 3 | Orljava – Londža | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 3 | 2 | 5 | 1 | 1 | 2 | 1 | 1 | 0 | 0 | 1 | 4 | 1 | 1 | 1 | 7 | 1 | 10 | 11 |
| 4 | Šumetlica – Crnac | 2 | 1 | 0 | 1 | 4 | 0 | 0 | 0 | 1 | 1 | 2 | 1 | 1 | 2 | 1 | 3 | 4 | 4 | 3 | 7 | 2 | 1 | 3 | 1 | 0 | 1 | 1 | 2 | 5 | 1 | 3 | 2 | 11 | 1 | 10 | 11 |
| 5 | Subocka – Strug | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 3 | 2 | 5 | 1 | 1 | 2 | 1 | 1 | 1 | 0 | 2 | 4 | 1 | 2 | 1 | 8 | 1 | 5 | 6 |
| 6 | Ilova – Pakra | 2 | 1 | 1 | 1 | 5 | 0 | 0 | 0 | 1 | 1 | 2 | 2 | 1 | 3 | 1 | 4 | 5 | 5 | 4 | 9 | 2 | 1 | 3 | 1 | 1 | 0 | 0 | 1 | 3 | 1 | 1 | 0 | 5 | 1 | 5 | 6 |
| 7 | Česma – Glogovnica | 3 | 1 | 1 | 1 | 6 | 0 | 0 | 0 | 1 | 1 | 2 | 2 | 1 | 3 | 1 | 5 | 6 | 6 | 5 | 11 | 2 | 2 | 4 | 2 | 0 | 1 | 1 | 2 | 5 | 1 | 3 | 2 | 11 | 1 | 10 | 11 |
| 8 | Zelina – Lonja | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 3 | 2 | 5 | 1 | 1 | 2 | 1 | 1 | 0 | 0 | 1 | 4 | 1 | 1 | 1 | 7 | 1 | 5 | 6 |
| 9 | Lonja – Trebež | 2 | 1 | 0 | 1 | 4 | 0 | 0 | 0 | 1 | 1 | 2 | 1 | 1 | 2 | 1 | 3 | 4 | 4 | 3 | 7 | 2 | 1 | 3 | 1 | 0 | 2 | 2 | 4 | 6 | 2 | 6 | 4 | 18 | 2 | 25 | 27 |
| 10 | Banovina | 3 | 1 | 1 | 1 | 6 | 1 | 0 | 1 | 2 | 1 | 3 | 3 | 1 | 4 | 2 | 6 | 8 | 7 | 6 | 13 | 3 | 2 | 5 | 2 | 0 | 2 | 2 | 4 | 6 | 2 | 5 | 3 | 16 | 1 | 15 | 16 |
| 11 | Kupa | 3 | 1 | 1 | 1 | 6 | 0 | 0 | 0 | 1 | 1 | 2 | 2 | 1 | 3 | 1 | 5 | 6 | 6 | 5 | 11 | 2 | 2 | 4 | 2 | 0 | 1 | 1 | 2 | 5 | 1 | 3 | 2 | 11 | 2 | 25 | 27 |
| 12 | Krapina – Sutla i dio sliva grada Zagreba | 3 | 1 | 1 | 1 | 6 | 1 | 0 | 1 | 2 | 1 | 3 | 3 | 1 | 4 | 2 | 6 | 8 | 7 | 6 | 13 | 3 | 2 | 5 | 2 | 1 | 1 | 0 | 2 | 4 | 1 | 2 | 1 | 8 | 2 | 25 | 27 |
| 13 | Južni dio sliva grada Zagreba | 3 | 1 | 1 | 1 | 6 | 1 | 0 | 1 | 2 | 1 | 3 | 3 | 1 | 4 | 2 | 6 | 8 | 7 | 6 | 13 | 3 | 2 | 5 | 2 | 1 | 1 | 0 | 2 | 4 | 1 | 2 | 1 | 8 | 2 | 20 | 22 |
| 14 | Slivno područje grada Zagreba | 7 | 2 | 2 | 2 | 13 | 2 | 1 | 3 | 5 | 2 | 7 | 7 | 2 | 9 | 4 | 14 | 18 | 10 | 10 | 20 | 6 | 6 | 12 | 3 | 0 | 3 | 4 | 7 | 12 | 4 | 8 | 4 | 28 | 2 | 20 | 22 |
| 15 | Vuka | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 3 | 2 | 5 | 1 | 1 | 2 | 1 | 0 | 1 | 1 | 2 | 5 | 1 | 3 | 2 | 11 | 2 | 25 | 27 |
| 16 | Baranja | 1 | 0 | 0 | 1 | 2 | 0 | 0 | 0 | 1 | 0 | 1 | 1 | 0 | 1 | 0 | 2 | 2 | 2 | 2 | 4 | 1 | 1 | 2 | 1 | 0 | 1 | 1 | 2 | 5 | 1 | 3 | 2 | 11 | 1 | 15 | 16 |
| 17 | Karašica – Vučica | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 3 | 2 | 5 | 1 | 1 | 2 | 1 | 0 | 1 | 1 | 2 | 5 | 1 | 3 | 2 | 11 | 2 | 30 | 32 |
| 18 | Županijski kanal | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 3 | 2 | 5 | 1 | 1 | 2 | 1 | 1 | 0 | 0 | 1 | 4 | 1 | 1 | 1 | 7 | 2 | 25 | 27 |
| 19 | Bistra | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 3 | 2 | 5 | 1 | 1 | 2 | 1 | 1 | 1 | 0 | 2 | 4 | 1 | 2 | 1 | 8 | 1 | 5 | 6 |
| 20 | Plitvica-Bednja | 2 | 1 | 0 | 1 | 4 | 0 | 0 | 0 | 1 | 1 | 2 | 1 | 1 | 2 | 1 | 3 | 4 | 4 | 3 | 7 | 2 | 1 | 3 | 1 | 1 | 1 | 0 | 2 | 4 | 1 | 2 | 1 | 8 | 1 | 5 | 6 |
| 21 | Međimurje | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 3 | 2 | 5 | 1 | 1 | 2 | 1 | 0 | 1 | 1 | 2 | 5 | 1 | 3 | 2 | 11 | 1 | 5 | 6 |
| 22 | Mirna – Dragonja i Raša – Boljunčica | 3 | 1 | 1 | 1 | 6 | 1 | 0 | 1 | 2 | 1 | 3 | 3 | 1 | 4 | 2 | 6 | 8 | 3 | 6 | 9 | 3 | 2 | 5 | 2 | 0 | 2 | 2 | 4 | 6 | 2 | 5 | 3 | 16 | 2 | 35 | 37 |
| 23 | Kvarnersko primorje s otocima i Podvelebitsko primorje s otocima | 3 | 1 | 1 | 1 | 6 | 1 | 0 | 1 | 2 | 1 | 3 | 3 | 1 | 4 | 2 | 7 | 9 | 3 | 6 | 9 | 3 | 2 | 5 | 2 | 1 | 0 | 0 | 1 | 17 | 1 | 0 | 0 | 18 | 2 | 25 | 27 |
| 24 | Gorski kotar | 2 | 1 | 0 | 1 | 4 | 0 | 0 | 0 | 1 | 1 | 2 | 1 | 1 | 2 | 1 | 3 | 4 | 2 | 3 | 5 | 2 | 1 | 3 | 1 | 1 | 0 | 0 | 1 | 14 | 1 | 0 | 0 | 15 | 1 | 10 | 11 |
| 25 | Lika | 2 | 1 | 0 | 1 | 4 | 0 | 0 | 0 | 1 | 1 | 2 | 1 | 1 | 2 | 1 | 3 | 4 | 2 | 3 | 5 | 2 | 1 | 3 | 1 | 1 | 0 | 0 | 1 | 12 | 1 | 0 | 0 | 13 | 1 | 10 | 11 |
| 26 | Zrmanja – zadarsko primorje | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 1 | 2 | 3 | 1 | 1 | 2 | 1 | 1 | 0 | 0 | 1 | 17 | 1 | 0 | 0 | 18 | 2 | 25 | 27 |
| 27 | Krka – šibensko primorje | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 1 | 2 | 3 | 1 | 1 | 2 | 1 | 1 | 1 | 0 | 2 | 4 | 1 | 2 | 1 | 8 | 1 | 15 | 16 |
| 28 | Cetina | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 1 | 2 | 3 | 1 | 1 | 2 | 1 | 1 | 0 | 0 | 1 | 3 | 1 | 1 | 0 | 5 | 1 | 5 | 6 |
| 29 | Srednjedalmatinsko primorje i otoci | 3 | 1 | 1 | 1 | 6 | 1 | 0 | 1 | 2 | 1 | 3 | 3 | 1 | 4 | 2 | 6 | 8 | 3 | 6 | 9 | 3 | 2 | 5 | 2 | 1 | 0 | 0 | 1 | 12 | 1 | 0 | 0 | 13 | 1 | 5 | 6 |
| 30 | Matica | 2 | 0 | 0 | 1 | 3 | 0 | 0 | 0 | 1 | 0 | 1 | 1 | 1 | 2 | 1 | 2 | 3 | 1 | 2 | 3 | 1 | 1 | 2 | 1 | 1 | 0 | 0 | 1 | 12 | 1 | 0 | 0 | 13 | 1 | 5 | 6 |
| 31 | Vrlika | 1 | 0 | 0 | 1 | 2 | 0 | 0 | 0 | 1 | 0 | 1 | 1 | 0 | 1 | 0 | 2 | 2 | 1 | 2 | 3 | 1 | 1 | 2 | 1 | 1 | 0 | 0 | 1 | 10 | 1 | 0 | 0 | 11 | 1 | 10 | 11 |
| 32 | Neretva – Korčula i Du­brovačko primorje i otoci | 2 | 1 | 1 | 1 | 5 | 0 | 0 | 0 | 1 | 1 | 2 | 2 | 1 | 3 | 1 | 4 | 5 | 2 | 4 | 6 | 2 | 1 | 3 | 1 | 1 | 0 | 0 | 1 | 3 | 1 | 1 | 0 | 5 | 1 | 5 | 6 |
| 33 | Međudržavne rijeke Drava i Mura na slivnim područjima: Bistra, Plitvica – Bednja i Međimurje | 3 | 1 | 1 | 1 | 6 | 0 | 0 | 0 | 1 | 1 | 2 | 2 | 1 | 3 | 1 | 5 | 6 | 6 | 5 | 11 | 2 | 2 | 4 | 2 | 1 | 0 | 0 | 1 | 4 | 1 | 1 | 1 | 7 | 1 | 5 | 6 |
| 34 | Međudržavne rijeke Drava i Dunav na slivnim područjima: Vuka, Baranja, Karašica-Vučica i Županijski kanal | 3 | 1 | 1 | 1 | 6 | 0 | 0 | 0 | 1 | 1 | 2 | 2 | 1 | 3 | 1 | 5 | 6 | 6 | 5 | 11 | 2 | 2 | 4 | 2 | 0 | 1 | 2 | 3 | 5 | 2 | 4 | 2 | 13 | 1 | 5 | 6 |

**PRILOG 3**

POTREBNI BROJ ZAPOSLENIH, KADROVSKA STRUKTURA I POTREBNA MEHANIZACIJA ZA
OBAVLJANJE POSLOVA TEHNIČKOG I GOSPODARSKOG ODRŽAVANJA GRAĐEVINA DETALJNE
MELIORACIJSKE ODVODNJE I NAVODNJAVANJA

|  |  |  |
| --- | --- | --- |
| **BROJ I KADROVSKA STRUKTURA ZAPOSLENIKA  I MEHANIZACIJA** | | **POTREBAN  BROJ** |
| **1.** | **ZAPOSLENICI UKUPNO** | **15** |
| **1.1.** | **ZAPOSLENICI TEHNIČKE STRUKE** | **13** |
| 1.1.1. | VSS ILI VŠS | 1 |
| 1.1.2. | KV I VKV | 5 |
| 1.1.3. | PKV I NKV | 7 |
| **1.2.** | **ZAPOSLENICI OSTALIH STRUKA** | **2** |
| 1.2.1. | VSS ILI VŠS | 1 |
| 1.2.2. | SSS | 1 |
| **2.** | **STROJEVI I ALATI UKUPNO** | **16** |
| 2.1. | KORAČAJUĆI BAGERI SNAGE DO 100 Kw (Za rad u težim uvjetima i na nepristupačnim terenima) | 1 |
| 2.2. | BAGERI VELIKOG DOHVATA SNAGE VEĆE OD 100 Kw | 1 |
| 2.3. | KOMBINIRANI STROJEVI SNAGE VEĆE OD 50 Kw (Prikladni kao alterativa za klasične bagere i buldozere) | 1 |
| 2.4. | KOSILICA SNAGE VEĆE OD 60 Kw (Motorna kosilica za travu, korov i šiblje do 3 cm, te za rad na većim pokosima. Moguć rad s većim kranovima za priključak reznog alata za košnju trave, te rad s reznim alatom za drvenasto raslinje - rotacijskim i strižnim) | 1 |
| 2.5. | MLATILICA SNAGE VEĆE OD 70 Kw (Stroj za uklanjanje i usitnjavanje trave s većim radnim alatom, te za uklanjanje korova i šiblja do 10 cm s mogućnošću rada s većim kranom. Prakticira se mlatilica priključena na bager ili traktor snage cca 100 Kw ili veći.) | 1 |
| 2.6. | MOTORNE PILE I RUČNI ROTACIJSKI SJEKAČI | 10 |
| 2.7. | PRIKOLICE ZA PRIJEVOZ STROJEVA | 1 |

Pravilnik, NN 43/2008-1437
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)